**TOVE vender hjem til Vesterbro**  
 **En poetisk teaterfortælling om Tove Ditlevsens barndom – spillet dér, hvor hendes liv begyndte – har repremiere den 30. august. Teatret Zeppelin ser en masse, både børn og voksne i dag kan lære af unge Tove.**

Teatret Zeppelin ligger kun få gader fra Tove Ditlevsens eget barndomshjem. Her, midt i Vesterbros gamle arbejderkvarter, folder fortællingen sig ud om den lille pige, der drømmer om at blive digter, mens mørke stemmer forsøger at få hende til at opgive.

Gennem levende scenografi og et rigt lydunivers åbnes døren til mors lille lejlighed og Toves indre univers, hvor bogstaver danser og magi kan opstå midt i hverdagen. Publikum følger Tove på hendes rejse gennem lys og mørke, mødet med den særlige nabo Fru Engel og kampen for at holde fast i sin drøm – trods modstand.

At opleve TOVE på scenen i Valdemarsgade skaber en levende bro mellem fortid og nutid. Publikum inviteres ind i det miljø, hvor Tove voksede op og fandt sin stemme. I spilleperioden kan man endda tage med på en Walk & Talk gennem kvarteret og besøge de steder, der inspirerede hende dengang hun skrev sine første ord. Teatret Zeppelin uddeler trykte rutekort med malende beskrivelser af hvert stop på vejen.

Forestillingen bygger frit på Tove Ditlevsens liv og tekster og er skabt som en co-produktion mellem Teatret Zeppelin og Teatret Masken. Den blev nomineret til Årets Reumert i 2024 og hylder ordets kraft som et frirum, der kan bære én igennem selv de sværeste tider. Forestillingen kan ses af både børn og voksne, fra 7 år og opefter.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**FAKTA**  
**Spilleperiode:** 30. august – 4. oktober 2025  
**Sted:** Teatret Zeppelin, Valdemarsgade 15, København V  
**Varighed:** ca. 45 minutter  
**Aldersgruppe:** fra mindst 7 år – også velegnet for voksne  
**Billetpris:** 40–175 kr.  
**Kreditering:** Instruktør: Lene Skytt, Medvirkende: Josefine Glæsel, Signe Kærup Dahl, Mie Brandt   
**Mere info:** øvrig kreditering, trailer, program og meget mere findes på [www.zeppelin.dk/tove](http://www.zeppelin.dk/tove)